In nomine Patris et Filii et Spiritus Sancti, amen. Ego comes, Domnus Henricus et uxor mea Domna Theresia, Domini Regis Alfonsi filia, facimus cartam per hujus scripture paginam vobis, priori de Sancta Maria de Charitate et vestro conventui, de illa ecclesia quæ vocitatur Sancti Petri de Ratis; in qua ecclesia una cum uxore mea Donna Theresia primitus misimus fundamentum, cum a longis retro temporibus esset heremita et derelicta. Nos vero eam fecimus populari et sano animo et integra voluntate, pro remedio animarum nostrarum et parentum nostrorum offerimus illam heremitam Sanctæ Mariæ de Charitate, cum omnibus suis terminis, et cum quantum ad jus nostrum pertinet, ita ut prior de Charitate et conventus ejusdem habeant plenam potestatem faciendi in ea quidquid voluerint. Verum quia in orationibus religiosorum virorum ibidem habitantium nos plurimum confidimus, et in eorum collegio cum omnibus sanctis in die judicii ante tribunal Domini cupimus apparere. Idcirco hoc parvulum munusculum Sanctæ Mariæ offerimus, quatenus in diem judicii ipsa offerat nos et genus nostrum Jesu Christo filio suo, ut ab ipso postmodum recipiamus mercedem æternam. Damus siquidem et offerimus ecclesiæ Sanctæ Mariæ de Charitate omnes decimas de pane et vino et lino omnium regalium quæ habemus et quæ habere debemus, ego et uxor mea, donna Theresia, a flumine Dorii ad flumen Mundeci quia nunquam eas ante persolvebamus, similiter pro animabus nostris et parentum nostrorum. Omnibus autem tam ex progenie nostra quam extranea qui hoc nostrum testamentum illæsum conservaverint sit pax et veritas, et animæ eorum postmodum a Deo omnipotente recipiantur in æterna tabernacula, amen. Si forte aliquis ex progenie nostra vel extranea contra hoc nostrum testamentum venire voluerit et donationem nostram infringere contingat, Deus omnipotens dentes eorum in ore ipsorum et molas eorum confringat, et insuper a communione sanguinis et corporis Domini imposterum alienus existat, et in inferno cum Juda, Domini traditore, perpetuas sustineat pœnas, amen. Facta carta testamenti et eleemosynæ hujus, mense martii apud Colimbriam, erra Ma Ca XXXa VIIIa. Ego, comes Donnus Henricus cum uxore mea, Donna Theresia, hanc cartam manibus nostris propriis roboravimus. Qui præsentes fuerunt et viderunt, Regnerius presbyter notavit, Fromarigus Goteris testis, Arias judex testis, Artaldus testis, Anno filius suus testis.